# REGLUGERÐ

## um öryggiskröfur fyrir jarðgöng.

1. gr.

*Markmið og gildissvið*

Markmið þessarar reglugerðar er að tryggja lágmarksöryggi vegfarenda í jarðgöngum með því að koma í veg fyrir hættuleg atvik, sem kunna að stefna mannslífum, umhverfinu og gangamannvirkjum í hættu og með því að kveða á um viðeigandi ráðstafanir ef slys verða.

Reglugerðin gildir um öll jarðgöng á Íslandi í samevrópska vegakerfinu, lengri en 500 metrar, hvort sem þau eru í notkun, á framkvæmdastigi eða hönnunarstigi.

Afla skal samþykkis Samgöngustofu áður en jarðgöng eru tekin í notkun.

2. gr.

*Orðskýringar*

Í þessari tilskipun gilda eftirfarandi hugtök:

*Samevrópska vegakerfið*: vegakerfið sem skilgreint er í 2. þætti I. viðauka við ákvörðun nr. 1692/96/EB og skýrt með kortum og/eða lýst í II. viðauka við þá ákvörðun,

*Neyðarþjónusta*: öll staðbundin þjónusta, hvort sem hún tengist opinberum aðilum, einkaaðilum eða starfsfólki jarðganga sem er kölluð út ef slys ber að höndum, þ.m.t. lögregla, slökkvilið og björgunarsveitir,

*Lengd jarðganga*: lengd lengstu akreinar mæld í þeim hluta jarðganganna sem er að fullu lokaður.

*Rekstrarstjóri jarðganga*: Aðili sem ber ábyrgð á daglegum rekstri og öryggi jarðganganna.

*Rekstraraðili jarðganga*: Eigandi jarðganga eða annar aðili sem ber ábyrgð á rekstrinum fyrir hönd eiganda.

*Öryggisfulltrúi*: Aðili sem tilnefndur er af rekstraraðila og samþykktur af Samgöngustofu og ber ábyrgð á að uppfylltar séu þær skyldur sem um getur í 7. gr. reglugerðar þessarar.

Ö*ryggisstjórnunarkerfi*: Kerfisbundin nálgun við öryggisstjórnun, þ.m.t. nauðsynlegt stjórnskipulag, ábyrgðarskylda, stefnumál og verklagsreglur.

3. gr.

*Öryggisráðstafanir*

Jarðgöng sem falla undir gildissvið reglugerðar þessarar skulu uppfylla þær lágmarkskröfur sem kveðið er á um í I. viðauka.

Ef ekki er hægt að fullnægja tilteknum byggingarkröfum, sem mælt er fyrir um í I. viðauka með tæknilausnum eða ef kostnaður við þær er óhóflegur, er Samgöngustofu heimilt að samþykkja ráðstafanir til að draga úr áhættu, að því tilskildu að þær ráðstafanir leiði til sambærilegrar eða aukinnar verndar. Sýna skal fram á skilvirkni þessara ráðstafana með áhættugreiningu, í samræmi við ákvæði 9. gr. Tilkynna skal Eftirlitsstofnun EFTA um slíkar ráðstafanir og rökstyðja þá ákvörðun.

4. gr.

*Stjórnvald*

Samgöngustofa hefur eftirlit með framkvæmd reglugerðar þessarar.

Samgöngustofa skal sjá til þess að jarðgöng séu tekin í notkun í samræmi við málsmeðferð í II. viðauka.

Samgöngustofu er heimilt að stöðva tímabundið eða takmarka starfsemi jarðganga ef öryggiskröfum er ekki fullnægt. Samgöngustofa skal tilgreina skilyrði fyrir því að eðlileg umferð geti hafist aftur.

Samgöngustofa skal tryggja að eftirfarandi verkefnum sé sinnt:

1. að fram fari reglulegar prófanir og skoðanir á jarðgöngum samkvæmt öryggiskröfum þar að lútandi,
2. að í notkun séu skipulags- og rekstraráætlanir (þ.m.t. neyðaráætlanir) um að þjálfa og sjá neyðarþjónustu fyrir búnaði,
3. að til sé verklagsregla um tafarlausa lokun jarðganga á neyðarstundum,
4. að framkvæmdar séu ráðstafanir til að draga úr áhættu.

5. gr.

*Rekstrarstjóri jarðganga*

Tilkynna skal Samgöngustofu um tilnefningu rekstrarstjóra fyrir sérhver jarðgöng. Rekstrarstjóri ber ábyrgð á daglegum rekstri jarðganganna og ber ábyrgð á öryggisstjórnun þeirra.

Rekstrarstjóri jarðganga skal sjá til þess að allir aðilar með starfsemi í jarðgöngunum þ.m.t. verktakar fylgi skráðu verklagi. Þetta felur m.a. í sér formlega tilkynningarskyldu um atvik og frávik í starfsemi sem kunna að hafa áhrif á öryggisþætti.

Rekstrarstjóri jarðganga skal semja skýrslu um öll umtalsverð atvik eða slys sem eiga sér stað í jarðgöngunum. Skýrsluna skal senda öryggisfulltrúa, Samgöngustofu og viðkomandi neyðarþjónustu, innan eins mánaðar frá atvikinu.

6.gr.

*Öryggisstjórnunarkerfi*

Rekstraraðili jarðganga skal hafa virkt og skjalfest öryggisstjórnunarkerfi fyrir jarðgöngin.

Öryggisstjórnunarkerfi er stjórnunarkerfi sem greinir og stjórnar áhættuþáttum í rekstri jarðganga. Innra eftirlitskerfi tryggir að handbækur og verklagsreglur jarðganga séu í samræmi við gildandi lög og reglugerðir er varðar öryggi vegfarenda og að í daglegum rekstri sé farið eftir þeim.

Öryggisstjórnunarkerfi knýr stöðugar umbætur á öryggismálum jarðganga með áherslu á formlega greiningu áhættuþátta og fyrirbyggjandi aðgerðir, í samræmi við stefnuskjöl og úttektarskipulag.

Rekstraraðili jarðganga skal tryggja að gerðar séu úttektir á starfseminni, samkvæmt skjalfestri úttektaráætlun, til að kanna samræmi við handbækur og aðrar viðeigandi kröfur. Úttektir skulu einnig gerðar á öðrum aðilum sem starfa í jarðgöngum. Tíðni úttekta á tilteknum þáttum í starfseminni skal endurspegla mikilvægi þeirra. Gerð skal úttekt á öllum meginþáttum í starfseminni á a.m.k. þriggja ára fresti.

7. gr.

*Öryggisfulltrúi*

Rekstraraðili jarðganga skal, að fengnu samþykki Samgöngustofu, tilnefna einn öryggisfulltrúa fyrir sérhver jarðgöng og skal hann samræma allar forvarnar- og öryggisráðstafanir til að tryggja öryggi vegfarenda og starfsfólks. Öryggisfulltrúa ber að vera óháður aðili, að því er varðar öryggismál jarðganga og hann skal ekki taka við fyrirmælum frá rekstrarstjóra jarðganganna varðandi þau mál. Öryggisfulltrúa er heimilt að starfa í fleiri jarðgöngum.

Öryggisfulltrúi skal sinna eftirfarandi störfum og verkefnum:

1. Viðhaldi öryggisstjórnunarkerfi rekstraraðilans og skal hann vera fyrirsvarsmaður öryggisstjórnunar.
2. Utanumhald atvikatilkynningakerfis og tryggja að greiningar á atvikum fari fram.
3. Utanumhald við að auðkenna hættur og framkvæma áhættumat og innleiða mildunarráðstafanir.
4. Framkvæmd úttekta á innviðum, búnaði, ferlum og verklagsreglum til að tryggja uppfyllingu krafna.
5. Öðrum þáttum öryggisstjórnunarkerfis, þ.m.t. vöktun ferla og stöðugum umbótum.
6. Tryggja samstarf við neyðarþjónustu og taka þátt í undirbúningi viðbragðsáætlana.
7. Þátttaka í skipulagningu reglubundinna viðbragðsæfinga og framkvæmd og mati á neyðaraðgerðum.
8. Þátttaka í skilgreiningu öryggisáætlana og forskrifta fyrir byggingu, búnað og rekstur, bæði hvað varðar ný jarðgöng og breytingar á jarðgöngum sem fyrir eru.
9. Eftirlit með að starfsfólk og neyðarþjónusta hljóti þjálfun og fræðslu um öryggi jarðganga.

8. gr.

*Reglubundið eftirlit*

Samgöngustofa skal sjá til þess að fram fari reglubundnar skoðanir til að tryggja að öll jarðgöng sem falla undir gildissvið þessarar reglugerðar uppfylli ákvæði hennar.

Ekki skulu líða meira en sex ár milli skoðana á hverjum jarðgöngum.

Ef í ljós kemur að jarðgöng uppfylla ekki ákvæði þessarar reglugerðar skal Samgöngustofa tilkynna rekstraraðila jarðganganna um að gera verði viðeigandi ráðstafanir til að auka öryggi. Samgöngustofa setur skilyrði fyrir áframhaldandi rekstri jarðganganna eða fyrir því að þau verði opnuð á ný, sem skulu gilda þangað til ráðstöfunum til úrbóta eða öðrum viðeigandi takmörkunum eða skilyrðum hefur verið beitt.

Ef ráðstafanir til úrbóta fela í sér verulegar breytingar á mannvirki eða starfsemi jarðganga skal afla nýs samþykkis fyrir notkun jarðganganna, í samræmi við málsmeðferð sem mælt er fyrir um í II. viðauka.

9. gr.

*Áhættugreining*

Áhættugreiningar skulu framkvæmdar af aðila sem starfar óháður rekstrarstjóra jarðganga. Innihald og niðurstöður áhættugreiningar skulu vera hluti af gögnunum um öryggi sem lögð eru fyrir Samgöngustofu. Áhættugreining er greining áhættu í tilteknum jarðgöngum þar sem tekið er tillit til allra hönnunarþátta og umferðaraðstæðna, sem hafa áhrif á öryggi, einkum einkenna og gerðar umferðar, lengdar og lögunar jarðganga auk fjölda þungaflutningabifreiða sem áætlað er að fari um þau á dag.

Beita skal ítarlegri og vel skilgreindri aðferðafræði í samræmi við bestu mögulegu starfshætti og skal Samgöngustofa tilkynna ESA hvaða aðferðafræði beitt er.

10. gr.

*Undanþágur fyrir aðferðir sem byggja á nýsköpun*

Til að gera kleift að setja upp eða nota öryggisbúnað sem byggir á nýsköpun eða beita öryggisreglum sem byggja á nýsköpun og veita sambærilega eða betri vernd en fyrirliggjandi tækni, eins og mælt er fyrir um í þessari reglugerð, er Samgöngustofu heimilt að veita undanþágu frá kröfum þessarar reglugerðar á grundvelli formlegrar beiðni frá rekstraraðila jarðganganna.

Ef Samgöngustofa hyggst veita slíka undanþágu skal fyrst leggja fram umsókn um undanþágu til Eftirlitsstofnunar EFTA (ESA) sem inniheldur upphaflegu beiðnina og álit Samgöngustofu.

11. gr.

*Skýrslugjöf*

Á tveggja ára fresti skal taka saman skýrslur um eldsvoða í jarðgöngum, slys og önnur alvarleg atvik og um orsakir og tíðni slíkra atvika, meta þau og veita upplýsingar um raunverulegt hlutverk og skilvirkni öryggisaðstöðu og –ráðstafana. Senda skal Eftirlitsstofnun EFTA (ESA) skýrslurnar fyrir lok september næsta árs á eftir tímabilinu sem skýrslurnar taka til.

12.gr.

*Ákvæði er varða umferð*

Um umferð í jarðgöngum, þ. á m. flutning á hættulegum farmi, og merkingar, gilda viðeigandi ákvæði umferðarlaga og reglugerða settra samkvæmt þeim.

13. gr.

*Jarðgöng sem í rekstri voru fyrir 23. október 2007*

Þegar um er að ræða jarðgöng sem tekin voru í notkun fyrir gildistöku reglugerðar þessarar skal Samgöngustofa meta samræmi þeirra við kröfur þessarar reglugerðar, á grundvelli úttektar.

Rekstrarstjóri jarðganga skal ef nauðsyn krefur, leggja fyrir Samgöngustofu áætlun um hvernig aðlaga megi jarðgöngin að ákvæðum þessarar reglugerðar og þær ráðstafanir til úrbóta sem hann hyggst innleiða.

Samgöngustofa skal meta ráðstafanir til úrbóta.

Ef ráðstafanir til úrbóta fela í sér verulegar breytingar á mannvirki eða starfsemi skal beita málsmeðferð sem mælt er fyrir um í II. viðauka, þegar þessar ráðstafanir hafa verið gerðar.

14. gr.

*Innleiðing og gildistaka*

Með reglugerð þessari er felld úr gildi reglugerð nr. 992/2007.

Reglugerðin innleiðir þær kröfur sem gerðar eru í tilskipun Evrópuþingsins og ráðsins nr. 2004/54/EB frá 29. apríl 2004 um lágmarksöryggiskröfur fyrir jarðgöng í samevrópska vegakerfinu samkvæmt ákvörðun sameiginlegu EES-nefndarinnar nr. 10/2006 frá 1. desember 2006 um breytingu á XIII. viðauka við EES-samninginn sem birtist í EES-viðbæti við Stjórnartíðindi Evrópusambandsins nr. 17 frá 30. mars 2006, bls. 11. Reglugerðin er birt í EES-viðbæti við Stjórnartíðindi Evrópusambandsins nr. 44 frá 18. júlí 2008, bls. 59-69

Reglugerð þessi er sett með vísan til 42. og 46. gr., sbr. 5. gr. vegalaga nr. 80/2007, með síðari breytingum og öðlast þegar gildi.

15. gr.

*Viðaukar.*

I. viðauki Öryggisráðstafanir sem um getur í 3. gr.

II. viðauki Samþykki fyrir hönnun, gögn um öryggi, að taka jarðgöng í notkun, breytingar og reglubundnar æfingar.

III. viðauki Skilti fyrir jarðgöng.